Svend Erik Hovmand (V), 2003-05-09:
På den socialdemokratiske ordfører, hr. Erik Mortensen, forstod jeg, at Socialdemokratiet endnu ikke har taget stilling til lovforslaget, men jeg håber da, at også Socialdemokratiet ser fornuften i at gennemføre en ordning som den, regeringen her ønsker, nemlig at eventuelle prisstigninger på nye biler ikke skal moms- og afgiftspålægges på en sådan måde, at det rammer bilkøberne ekstra hårdt.
Det er derfor, at vi har indgået en aftale med Dansk Folkeparti om det, sådan at vi neutraliserer virkningerne.
Princippet, som vi her taler om, er i virkeligheden uhyre enkelt. Hvis bilpriserne stiger mere end den generelle prisudvikling, så neutraliseres stigningen med et nedslag i afgiftssatserne.
Hver gang bilpriserne stiger ekstraordinært med 1 procentpoint, så sænkes afgiftssatserne 2 procentpoint, der neutraliserer prisstigninger.
Det skal dog understreges, at det er gennemsnittet for alle bilpriser, der er tale om, og ikke det enkelte bilmærke.
Heri ligger netop, som nogle ordførere har været inde på, en sikkerhed for, at den enkelte fabrikant og bilforhandler får en egeninteresse i at holde prisen nede, sådan at det kommer forbrugerne til gode og ikke fabrikanterne.
Det synes jeg er en meget, meget vigtig detalje at være opmærksom på.
Det her betyder, at ved et uforandret bilsalg vil statens provenu for biler således forblive på det nuværende niveau.
Den enkelte borger behøver ikke at sætte sig ind i nye regler, nedslag vil automatisk betyde en mindre regning
på den nye bil
Se, man kan sige, at hele denne sag jo får som konsekvens, at danske bilejere nu slipper for en omkostning, de ellers ville være blevet ramt af.
Jeg tror, vi meget bredt i Folketinget er enige om, at de danske bilafgifter generelt set er for høje.
Derfor er det også glædeligt at kunne konstatere i dag, at vi i den nye regering har taget nogle initiativer til gavn for bilfolkets økonomi.
Skattestoppet, som vi allerede har været inde på nogle gange, betød jo, at vi taler om et provenu i størrelsesordenen 1/4 mia. kr.
Jeg tror, det var hr. Samuelsen, der var inde på det, og så føjede han til, at pengene skulle bruges på en klogere måde.
Så kom jeg til at tænke på det radikale forslag om højere benzinpriser.
Er det det, Det Radikale Venstre har i tankerne?
Så vil jeg da bare gøre opmærksom på, at det da i høj grad ville være en yderligere belastning af bilfolket i Danmark.
Hvis man skulle gennemføre den forhøjelse af benzinpriserne, som Det Radikale Venstre talte om ved forrige valgkamp og vist også i øvrigt i sidste valgkamp, så kommer vi jo op på 10-15 kr. pr. l, og så må man jo nok sige, at så er der i hvert fald ikke meget glæde at hente i De Radikales forslag.
Men igen: Tak for en konstruktiv, positiv behandling.
Jeg ser frem til udvalgsarbejdet.
Nu tager vi stilling til det forslag, der ligger her, og det forslag er jeg overbevist om har hundrede procent tilslutning fra alle de partier, som har indgået den aftale, der er tale om: Dansk Folkeparti, Det Konservative Folkeparti og Venstre.
Sådan er det.
Jeg har aldrig nogen sinde sagt, at man ikke kan se på nogle hjørner i forbindelse med den rapport, som er kommet.
Der kan da være detaljer, vi skal se på både på et ene og det andet område.
Men nu tager vi stilling til det her, og det er overordentlig vigtigt at få det gennemført, sådan at bilejerne kan føle sig trygge, og sådan at forhandlerne kan føle sig trygge.
Lad mig i øvrigt gøre den bemærkning yderligere til hr. Buksti, at når jeg taler om forbedring af økonomien, så er det i forhold til, hvad den ellers ville have været for bilfolket, og deri er vi i hvert fald enige, forstår jeg.